Lions Club

A LIONS Clubok Nemzetközi Szövetségét, a LIONS Clubs Internationalt Melvin Jones alapította 1917-ben az Amerikai Egyesült Államokban, Chicagoban. A jószolgálati célokkal alapított szervezet folyamatos fejlődésének eredményeképp a Lions mozgalom ma 206 országban van jelen, 46 000 klubban, közel 1,5 millió tagja van, és a világ legnagyobb, klub alapon szerveződő, civil jószolgálati szervezete, amely vallásoktól és a politikától függetlenül végzi tevékenységét. A LIONS egy mozaikszó, a "LIBERTY, INTELLIGENCE, OUR NATION'S SAFETY" első betűiből tevődik ki. A LIONS közösség jelszava "We Serve" - azaz "Szolgálunk". A látás védelme - SightFirst A nemzetközi LIONS mozgalom tevékenységének alapját a látás védelme, azaz a látáskárosodások megelőzése valamint a vakok- és gyengénlátók segítése, támogatása jelenti. A lionok ennek érdekében a SightFirst (A látás mindenekelőtt) program keretében szemvizsgálatokat, szemszűréseket szerveznek, használt szemüvegeket és pénzadományokat gyűjtenek. Helen Keller a LIONS mozgalom legmagasabb szintű döntéshozatali fórumán, az 1925-ös, Ohioban megtartott konvención szólította fel a szervezet tagjait, hogy "legyenek a vakok lovagjai a sötétség elleni Kereszteshadjáratban." Ezen időponttól Lions mozgalom legfőbb célkitűzése: harcoljanak a megelőzhető és visszafordítható vakság ellen valamint segítsék a látásukat végérvényesen elveszített vagy vakon született embertársaikat a mindennapokban. Diabetes elleni küzdelem A cukorbetegség a látás romlásának az egyik leggyakoribb kiváltó oka, a betegség egyik leggyakoribb szövődménye. A Lions közösség az alapításának 100. évfordulóján a következő évszázad egyik legfontosabb feladatának tűzte ki, hogy a diabetes elleni küzdelemben feladatot vállal. A magyarországi Lions közösség is csatlakozott ehhez a kezdeményezéshez és egészségmegőrző és szűrőprogramokat szerveznek rendszeresen. Ifjúsági cseretábor fiatalok számára A lions mozgalomban kiemelt szerep jut a gyermekeknek és a fiataloknak. Kiemelt programjuk a külföldi diáktábori programban (Youth Exchange) való részvétel megszervezése, kivételes esetekben a kiutazás támogatása. Támogatás a rászorulóknak Az önállóan működő Lions klubok elsősorban saját környezetükben végzik tevékenységüket, ott ismerik a legpontosabban kinek és milyen módon lehet a leghatékonyabban segíteni. Programjaik között szerepel a hátrányos helyzetű emberek, a betegek, a gyerekek és idősek támogatása. Élelmiszergyűjtést vagy kulturális programok szervezését is végzik. A Lions Clubok Magyarországi Szövetsége által koordinált, de a klubok által végzett tevékenység egy szemszűrő busz üzemeltetése, amely segítségével hátrányos helyzetű településen végeznek szemszűrést ingyenesen. A klubok jószolgálati munkát önálló kezdeményezéseik, ötleteik alapján végeznek. Néhány klub szinten végzett tevékenység: A Pécs Normandia Lions Club Pécsett a kórházi kezelés alatt álló daganatos és leukémiás gyermekek szülei számára biztosít ingyenesen szállást, azzal a céllal, hogy a beteg gyermekek szülei számára a gyógyulás időszakát megkönnyítsék. A Székesfehérvári Lions Klub a sérült - elsősorban látássérült - emberek számára VAGYOK néven rendezi meg évente azt a kulturális seregszemlét, amely egyfajta tehetségkutató fesztiválként szolgálja ezt a közösséget. Az Első Miskolci Lions Klub és a Lady Lions Club Miskolc rendszeresen szervez a Baráthegyi Vakvezető Kutyaiskolában képzett kutyák számára tápgyűjtő akciót, amellyel a már átadott és a kiképzés alatt álló segítő kutyák fenntartásában segítenek. Az Első Soproni Lions Klub a városban és környékén található védett sírok gondozását vállalta fel. A Nyíregyházi Lions Klub a kárpátaljai magyar közösséget támogatja évről-évre és Nyíregyházán Egészségnapot szervez. A DIGITAL Lions Klub a napjaink egyik legaktuálisabb témájával, a fiatalok digitális függőséggel kapcsolatos kérdésekkel, problematikával foglalkozik. Több klub igyekszik felhívni a figyelmet érzékenyítő előadásokkal, rendezvényekkel a látássérültek problémáira. A Lions Klubok munkájukat a helyi érdekvédelmi szervezetekkel (pl. Vakok és Gyengénlátók Egyesülete) együttműködve, azokkal partnerségben végzik. LEO Klubok A Lions közösség nagy figyelmet fordít arra, hogy a fiatalokat is bevonják jószolgálati munkába. A szervezet ifjúsági programja a LEO. A világon ma már 140 országban mintegy 4700 LEO klub működik, 144 000 aktív fiatallal. Magyarországon több LEO klubban fiatalok ismerkednek a jószolgálattal, szervezik saját programjaikat és segítik a Lions klubok által szervezett jószolgálati tevékenységet. A világ legjobb civil szervezete A Financial Times amerikai napilap 2007-ben 445 cégóriás szakembereinek szavazata alapján 34 nemzetközi jószolgálati szervezetet állított rangsorba. A Lions Clubok Nemzetközi Szövetségének alapítványa, a Lions Clubs International Foundation ekkor nyerte el a világ legjobb nem állami (civil) szervezetének megtisztelő címét. A kitüntető címet többek között azzal érdemelte ki az LCIF, hogy a jószolgálatra összegyűjtött adományok teljes összegét, azaz az adományok 100%-át eljuttatja a rászorulókhoz. LIONS szervezet Magyarországon A LIONS Clubok Magyarországi Szövetsége (LCMSZ) - a Lions Clubs International tagjaként - 1989-ben jött létre. A Magyarországi Szövetség, amint a Nemzetközi Szövetség is, LIONS Clubok szövetsége. Magyarországon jelenleg mintegy 41 Lions Club közel 860 tagja végzi jószolgálati munkáját. A nemzetközi szervezet D-119-es kormányzósági egységének (körzet) klubjai alkotják a magyar Szövetséget. LIONS Clubok Magyarországi Szövetsége egyesületként működik, az ország egyik legjelentősebb civil szervezete. A szövetség a klubok tevékenységének összehangolását, hazai és nemzetközi érdekképviseletét is ellátja. A Szövetség jószolgálati célokat tűzött ki maga elé: az egészségmegőrzés, a betegségmegelőzés, gyógyító- egészségügyi rehabilitációs tevékenység, a családsegítés és időskorúak gondozása mind-mind szerepel feladataik között. Kiemelt célja a gyermek- és ifjúságvédelem, melyet országosan működő programja fémjelez, a Lions Youth Exchange, melynek révén a magyar fiatalok is bekapcsolódhatnak az LCI szerteágazó és gazdag nemzetközi diákcsere programjába. A magyar LIONS Jószolgálati tevékenysége rendkívül szerteágazó. Évente 150-200 millió forintnyi adományt juttatnak el a rászorulókhoz a szövetség illetve az egyes klubok különböző programjain keresztül. A tevékenység fő iránya a megelőzhető, illetve visszafordítható vakság elleni küzdelem, a vakok és gyengénlátók támogatása, segítségnyújtás a természeti katasztrófák károsultjainak, az ifjúsági cseretábor program szervezése. Ezen belül támogatják a Vakok és Gyengénlátók Országos Szövetségét, a Vakok Állami Intézetét, alapítói a Debrecenben működő Lions Szemészeti Intézetnek, ahol szaruhártya-műtéteket végeznek térítésmentesen a rossz anyagi körülmények között élő betegeken. Az egyes klubok önállóan döntik el, hogy milyen jószolgálati tevékenységet végeznek. 2013-ban az LMCSZ egy szemszűrő eszközökkel felszerelt buszt állított üzembe, amelyet a szervezet tagjaként működő önálló klubok juttatnak el hátrányos helyzetű településekre, ahol a buszban található eszközök segítségével, szemész orvosok közreműködésével végeznek szűréseket. A LIONS klubok tagjai nem kizárólag másokon segítenek, a közel ezer magyar lion színes baráti közösséget is alkot. Magyarországi Kormányzók A LIONS mozgalom hagyományainak megfelelően kormányzók irányítják egy-egy körzet, így a magyarországi területi egység munkáját is. A kormányzók - felmenő rendszerben - a klubok küldötteiből álló konvenció döntése alapján kapnak megbízatást a 2. alkormányzói feladatok ellátására. A 2. alkormányzói tisztség egy évig tart, ezt követően az 1. alkormányzóvá válik, majd újabb egy év után veszi át a kormányzói tisztséget. Minden kormányzó a saját hitvallását kifejező mottót választ a kormányzói évéhez. A LIONS Clubok Magyarországi Szövetségének eddigi kormányzói (év/személy/mottó) 1989-1990 Dr. Czeglédi László (alapító kormányzó) † 1990-1991 Dr. Czeglédi László † 1991-1992 Dr. Pócs Attila † 1992-1993 Szabados György 1993-1994 Jahn Péter 1994-1995 Dr. Nékám Kristóf 1995-1996 Horváth Miklós 1996-1997 Pázmányi György 1997-1998 Körmendy András 1998-1999 Dr. Gulyás Miklós 1999-2000 Láng-Miticzky Katalin 2000-2001 Dr. Németh Viktor † 2001-2002 Petróczki Ferencné Kata 2002-2003 Dr. Kutsch Zoltán 2003-2004 Kovács Béla 2004-2005 Ütő Ákos 2005-2006 Treiber Ágota 2006-2007 Pálinkás János 2007-2008 Simon Zoltán 2008-2009 Fésűs András „A hatalom szeretete nem a szeretet hatalma” 2009-2010 Dr. Farkas Zoltán 2010-2011 Dr. Buzási Gábor - "Keresd, ami összeköt!" 2011-2012 Németh István - "Szolgálat és közösség." 2012-2013 Spissák István - "A mosoly mindennél többet ér!" 2013-2014 Magyar László - "Adj reményt!" 2014-2015 Dr. Solymosiné Dr. Kiss Ilona - "A szeretet erejével!" 2015-2016 István Zsolt - "Együtt! A közösségünkért!" 2016-2017 Simon Zoltán - "Szolidaritás, méltányosság, tisztelet." 2017-2018 Koleszár Péter - "Szolgálunk. Együtt. Egymástól tanulva." 2018-2019 Dr. Chrabák László - "Szolgálni hittel, szeretetben." 2019-2020 Boronkay Gusztáv - "Hagyomány és modernitás." 2020-2021 Keys Mária Hermina - "A kedvesség mégis számít" 2021-2022 Dr. Fogarassy Csaba † - "A jövő most kezdődik újra" 2022-2023 Koncsik István - "Tiszteld a múltat, hogy érthesd a jelent, és munkálkodhass a jövőn! " 2023-2024 Hégely Péter - „Alkalmazkodjatok az idők változásához, de ragaszkodjatok az örök időkre szóló elvekhez!” Jegyzetek Források Lions.hu Lions Clubok Magyarországi Szövetsége digital.lions.hu Digital Lions Club Kormányzói oldalak: 2018-2019 Dr. Chrabák László 2019-2020 Boronkay Gusztáv 2020-2021 Keys Mária Hermina 2021-2022 Dr. Fogarassy Csaba † 2022-2023 Koncsik István